Brandpunt | Wat 'n man!
Brandpunt | Wat 'n man!
Leiers in sport om op trots te wees.
'n Week of so gelede sit ek in my 'karretjie' voor die huis en stuur die laaste e-pos voor ek die huis inval en skree, "Honey I'm home!" tot groot vermaak van ons twee honde-kinders. Ek sit nog so toe twee welgeklede mannetjies aan my ruit tok, hul RSPCA 'stickertjies' breed op hul bors. Ek draai toe maar die ruit stadig af en met 'n beskaafde, "Ja, wat nou?" (als in vlot Engels) begin hulle my toe vertel van die 'nuutste neiging' in die area. Min het hulle geweet dat ek 'n man is wat my pols op die diere-besigheid hou en hulle toe amper meer statistiek oor die honde kon gee wat in Berkshire gesteel word, nie net vir troeteldiere nie, maar ook vir hondegevegte. Hulle het aan my lippe gehang en ek het amper vir hulle vir geld gevra!
Ek begin hulle toe bietjie uitvra oor die ander diere in gedrang? Dié wat uitgemoor word in Afrika en of hulle weet dat daar nou amper twee renosters 'n dag geskiet word vir niks meer as naels nie? Natuurlik nie! Wel ek het hulle na Oom Google verwys en aangemoedig om Sondag 22/09/2013 deel te neem aan die Internasionale Renosterdag. In my houding kon hulle sien dat daar nie weer voor my deur gestaan mag word, sonder 'n renoster stickertjie nie — Dit is my fokus vir die jaar! Met die wegloop van die twee, draai die skaam enetjie om. Die enetjie met die lang hare wat heeltyd my oë ontwyk en meer in my kar geinteresseerd was, en met 'n sterk Sri Lanka aksent vra hy my, "Where are you from?" Ek sê, "South Africa" en hy kyk skielik op. "Do you know Hansie Cronjé?" vra hy my en voor ek kon antwoord voeg hy by, "What a man!" Alles het in sekondes deur my kop gevlieg — hy het gepraat asof die man nog leef, die Internasionale krieketheld en seker mees gerespekteerde sportleier van sy tyd. Ek sluk toe diep en sê, "Yes boeta, what a man!"
Daardie naweek sit ek en my dametjie vroe more voor die tv, elkeen kou lustig aan 'n stukkie droëwors — Dit is die Bokke teen die All Blacks en ons het 'n kans om, soos die naweek tevore, geskiedenis te maak. Ek moes geweet het iets spesiaals gaan gebeur, nee, nie in die onnosele skydsregter wat iewers vinning die reels moet gaan leer nie, maar in ons afrigter, Heyneke Meyer, wat al die vrae voor die wedstryd soos 'n absolute rugby geestriftige beantwoord. Die respek wat hy die All Blacks gee; soos ons geleer is op skool om ons teenstanders te respekteer, maak nie saak wie hulle is nie, en sy opwinding en dankbaarheid in die geleentheid wat die dag mag bring. Ek het 'rewind' en dit weer gekyk, en seker gemaak dat my dametjie en honde dié oomblik sien.
Die manne draf uit, reg vir die stryd, staal teen staal, en daar slaan die man my asem heeltemal weg. Terwyl ons manne driftig die Volkslied sing, staan hy kop omhoog, oë toe en hand op sy hart. Hy staan trots en sing uit volle bors – Hul leier.
Wat 'n man sê ek jou! 'n Voorbeeld vir ons en ons kinders en mag sy naam ook jare later in die strate van 'n vreemde land herhaal word!